Sakeman ontvoer, beroof; 3 vasArgieffoto: Kent Williamson Drie mans is in Johannesburg vasgetrek vir roof en die ontvoering van ŉ Ethiopiese sakeman. Kol. Lungelo Dlamini, woordvoerder van die polisie, het gesê die drie mans is moontlik deel van ŉ sindikaat wat niksvermoedende sakelui ontvoer en hul beroof. “Drie mans is Donderdagaand vasgetrek nadat hul reeds meer as R25 000 van die sakeman gespandeer het. Dit terwyl die man vasgebind en geblinddoek in ŉ huis in Kensington was,” het Dlamini gesê. Daar is beslag gelê op ŉ gehuurde voertuig en ŉ vuurwapen. “Lede van die man se familie het die polisie in kennis gestel dat daar ŉ losprys vir die man se vrylating geëis word. Terwyl hy aangehou is, is aankope van luukshede soos klere en juwele in ŉ winkel aan die Oosrand gedoen met die man se gesteelde bankkaarte. Die slagoffer is by die OR Tambo-lughawe gaan haal deur ŉ ander verdagte sakeman om glo ŉ saak te beklink. Dié het met hom na die huis in Kensington gery waar hy aangehou is,” het Dlamini verduidelik. Volgens Dlamini is die skuldiges binne ure in hegtenis geneem en die man bevry. Die verdagtes word aangekla van roof, ontvoering en bedrog. Hulle sal Maandag in die Johannesburgse landdroshof verskyn.